
NUOSTATAI

I. BENDROSIOS NUOSTATOS

1. Konkurso Vilniaus miesto trupės vardui gauti nuostatai (toliau – Nuostatai) reglamentuoja konkurso Vilniaus miesto trupės vardui gauti (toliau – konkursas) organizavimo, vykdymo, Vilniaus miesto trupės vardo suteikimo ir dotacijų skyrimo konkurso laimėtojams tvarką.
2. Nuostatuose vartojamos sąvokos suprantamos taip, kaip jos yra apibrėžtos Lietuvos Respublikos profesionaliojo scenos meno įstatyme ir kituose susijusiuose teisės aktuose.
3. Konkurso organizatorius – Vilniaus miesto savivaldybės administracijos Švietimo, kultūros ir sporto departamento Kultūros skyrius (toliau – Skyrius).
4. Konkurso tikslas – stiprinti Vilniaus miesto savivaldybės profesionaliuosius scenos menus, skatinti jų konkurencingumą, aktyvinti profesionaliųjų scenos menų įstaigų veiklą, didinti profesionaliųjų scenos menų kūrinių sklaidą ir prieinamumą.
5. Konkurse gali dalyvauti profesionaliųjų scenos menų įstaigos, kurių registruota buveinė yra Vilniaus miesto savivaldybės teritorijoje, veikiančios profesionaliųjų scenos menų srityje pagal patvirtintus ir nustatyta tvarka įregistruotus įstaigos įstatus (toliau – organizacijos). Konkurse negali dalyvauti nacionaliniai ir valstybiniai teatrai, koncertinės įstaigos ir kitos organizacijos, gaunančios nuolatinę valstybės ar Vilniaus miesto savivaldybės dotaciją savo veiklai vykdyti.
[bookmark: _GoBack]6. Trupės sąvoka Nuostatuose vartojama bendra forma ir atsižvelgus į konkurso laimėtojus gali būti tikslinama pagal organizacijos vykdomą veiklą. Jeigu konkursą laimi teatras, gali būti suteikiamas Vilniaus miesto teatro vardas, jei ansamblis – Vilniaus miesto ansamblio vardas ir panašiai.

II. KONKURSO ORGANIZAVIMAS IR VYKDYMAS

7. Apie konkursą Skyrius paskelbia Vilniaus miesto savivaldybės interneto svetainėje www.vilnius.lt, kur nurodoma ši informacija:
7.1. konkurso pavadinimas;
7.2. konkurso tikslas;
7.3. konkurso sąlygos;
7.4. konkursui teikiamų veiklos programų priėmimo būdas;
7.5. konkursui teikiamų veiklos programų pateikimo data, laikas ir vieta;
7.6. Skyriaus kontaktinių asmenų telefonų numeriai, elektroninis paštas.
8. Organizacijos, norinčios dalyvauti konkurse, pateikia Skyriui veiklos programą – rašytinį dokumentą su Nuostatų III skyriuje nurodyta informacija (1 priedas) (toliau – veiklos programa).
9. Konkursui pateiktų veiklos programų vertinimo procedūrą atlieka Vilniaus miesto savivaldybės tarybos Kultūros, švietimo ir sporto komiteto (toliau – Komitetas) teikimu Vilniaus miesto savivaldybės mero potvarkiu sudaryta 7 asmenų konkurso veiklos programų vertinimo komisija (toliau – komisija).
10. Komisija sudaroma iš 3 Vilniaus miesto savivaldybės administracijos ir Vilniaus miesto savivaldybės tarybos atstovų ir 4 nepriklausomų profesionaliųjų scenos menų ekspertų. Komisijos veiklai vadovauja komisijos pirmininkas, kurį pirmojo komisijos posėdžio metu išrenka komisijos nariai paprasta balsų dauguma.
11. Komisijos veiklą organizuoja komisijos sekretorius. Jo kandidatūrą kartu su komisijos sudėtimi potvarkiu patvirtina Vilniaus miesto savivaldybės meras.
12. Komisijos pagrindinė veiklos forma – posėdžiai. Komisijos posėdžius šaukia komisijos pirmininkas savo arba 2/3 komisijos narių iniciatyva. Posėdžiai yra teisėti, jeigu juose dalyvauja ne mažiau kaip 2/3 komisijos narių.
13. Komisija priima nutarimus dėl siūlymo Vilniaus miesto savivaldybės tarybai suteikti Vilniaus miesto trupės vardą konkurso laimėtojams ir dėl kitų klausimų.
14. Komisijos nutarimai laikomi priimtais, jei už juos balsuoja dauguma posėdyje dalyvaujančių komisijos narių. Komisijos narių balsams pasiskirsčius po lygiai, sprendimą lemia komisijos pirmininko balsas. Komisijos narių sprendimu gali būti balsuojama slaptai.
15. Komisijos posėdžiai yra protokoluojami. Protokole nurodomi komisijos nutarimai, nutarimų motyvai, komisijos narių nuomonė. Protokolą pasirašo komisijos pirmininkas ir komisijos sekretorius.
16. Komisijos narys negali dalyvauti svarstant ir vertinant veiklos programas, pateiktas organizacijų, su kuriomis komisijos narį tiesiogiai arba netiesiogiai sieja privatūs interesai. Tokiu atveju komisijos narys privalo nusišalinti nuo veiklos programos vertinimo.
17. Komisijos nariai negali viešinti informacijos, susijusios su konkurse dalyvaujančiomis organizacijomis, veiklos programų vertinimo procedūromis ir kita komisijos veikla. Komisijos nariai pirmo posėdžio metu pasirašo konfidencialumo pasižadėjimą.

III. VEIKLOS PROGRAMŲ VERTINIMAS IR LAIMĖTOJŲ NUSTATYMAS

18. Pagrindinis organizacijos, dalyvaujančios konkurse, vertinimo kriterijus – veiklos programa, kurioje turi būti aprašyti ne mažiau kaip 4 kriterijai iš 18.1–18.7 punktų ir privalomai pateikiama 18.8–18.10 punktų informacija:
18.1. pastaruosius dvejus metus Vilniaus miesto savivaldybėje viešai vykdytos profesionaliųjų scenos menų veiklos (dalyvaujant konkurse, kuris buvo paskelbtas ne anksčiau kaip 2018 m. spalio 1 d., teikiama trejų metų veiklos informacija);
18.2. numatomas profesionaliųjų scenos menų repertuaras dvejų metų laikotarpiui (dalyvaujant konkurse, kuris buvo paskelbtas ne anksčiau kaip 2018 m. spalio 1 d., teikiamas repertuaras trejų metų laikotarpiui);
18.3. Vilniaus miesto savivaldybės atstovavimas tarptautiniuose festivaliuose;
18.4. numatomos profesionaliųjų scenos menų naujovės;
18.5. profesionaliųjų scenos menų kultūrinė edukacija dvejų metų laikotarpiui, išskiriant numatomas veiklas moksleiviams ir (ar) studentams ir (ar) šeimoms (dalyvaujant konkurse, kuris buvo paskelbtas ne anksčiau kaip 2018 m. spalio 1 d., teikiama trejų metų kultūrinės edukacijos informacija);
18.6. nuolaidų bilietams ir (ar) kultūrinei edukacijai sistema, darbas su socialinės atskirties grupėmis;
18.7. veiklos, skirtos toliau nuo Vilniaus miesto savivaldybės centro esančių vietovių bendruomenėms;
18.8. pastarųjų dvejų metų organizacijos veiklos ataskaita (dalyvaujant konkurse, kuris buvo paskelbtas ne anksčiau kaip 2018 m. spalio 1 d., teikiama pastarųjų trejų metų organizacijos veiklos ataskaita);
18.9. pastarųjų dvejų metų organizacijos finansinės veiklos pajamų ir išlaidų sąmatos (dalyvaujant konkurse, kuris buvo paskelbtas ne anksčiau kaip 2018 m. spalio 1 d., teikiamos pastarųjų trejų metų organizacijos finansinės veiklos pajamų ir išlaidų sąmatos);
18.10. organizacijos veiklos perspektyviniai planai.
19. Komisija taip pat įvertina organizacijų novatoriškumą, dalyvavimą tarptautiniuose projektuose bei Vilniaus miesto savivaldybės renginiuose, profesionaliųjų scenos menų repertuaro įvairovę, atsižvelgia į profesionaliųjų scenos menų vertintojų ir kritikų pastarųjų dvejų metų veiklos vertinimus (vykdant konkursą, kuris buvo paskelbtas ne anksčiau kaip 2018 m. spalio 1 d., atsižvelgiama į pastarųjų trejų metų veiklos vertinimus).
20. Konkurse dalyvaujančios organizacijos papildomai gali pateikti nepriklausomų savo srities ekspertų rekomendacijas ar kitokią medžiagą, galinčią papildyti veiklos programą. Komisijos nariai – nepriklausomi profesionaliųjų scenos menų ekspertai rekomendacijų teikti negali.
21. Jei veiklos programą pateikė organizacija, negalinti dalyvauti konkurse, arba veiklos programa pateikta pasibaigus skelbime apie konkursą nustatytam veiklos programų pateikimo terminui, arba pateikta veiklos programa neatitinka Nuostatų reikalavimų, programa nevertinama ir grąžinama ją pateikusiai organizacijai.
22. Konkurso laimėtojais skelbiama nuo 3 iki 4 organizacijų. Vykdant konkursą, kuris buvo paskelbtas ne anksčiau kaip 2018 m. spalio 1 d., konkurso laimėtojais skelbiama nuo 4 iki 5 organizacijų. Konkurso laimėtojų skaičius nustatomas atsižvelgiant į gautų veiklos programų skaičių ir jų turinį.
23. Veiklos programos vertinamos pagal dešimties balų sistemą, įvertinant kiekvieno komisijos nario veiklos programai skirtus balus. Veiklos programoms balai skiriami atsižvelgiant į vertinamų veiklos programų turinį, jų atitikties lygį Vilniaus miesto savivaldybės strateginiuose dokumentuose kultūros sričiai numatytiems uždaviniams ir į Nuostatų 19 punkte nurodytą vertinamą informaciją.
24. Konkurso laimėtojomis laikomos organizacijos, surinkusios daugiausiai komisijos narių balų (toliau – konkurso laimėtojai).
25. Komisijos nutarimai dėl Vilniaus miesto trupės vardo suteikimo konkurso laimėtojams teikiami Komitetui pritarti. Komitetui apsvarsčius, klausimas teikiamas svarstyti Vilniaus miesto savivaldybės tarybai. Sprendimą dėl Vilniaus miesto trupės vardo suteikimo ir dotacijos skyrimo priima Vilniaus miesto savivaldybės taryba.
26. Vilniaus miesto savivaldybės tarybai priėmus sprendimą (-us) suteikti konkurso laimėtojams Vilniaus miesto trupės vardą, su konkurso laimėtojais pasirašomos terminuotos Konkurso Vilniaus miesto trupės vardui gauti sutartys (toliau – Sutartis) pagal šiuose Nuostatuose pateiktą Sutarties formą (2 priedas). Sutarties galiojimo terminas yra 2 metai nuo Sutarties pasirašymo dienos. Vilniaus miesto savivaldybės tarybos sprendime dėl Vilniaus miesto trupės vardo suteikimo turi būti nurodomas asmuo, įgaliotas pasirašyti sutartį. Konkursuose, kurie buvo paskelbti ne anksčiau kaip 2018 m. spalio 1 d., sudaromos Sutarties galiojimo terminas yra 3 metai nuo Sutarties pasirašymo dienos.
27. Sutarties galiojimo laikotarpiu konkurso laimėtojams kasmet iš Vilniaus miesto savivaldybės biudžeto skiriama dotacija, kurios dydį, atsižvelgiant į Vilniaus miesto savivaldybės biudžeto galimybes, prieš patvirtinant einamųjų metų biudžetą, nustato Komitetas. Patvirtinus Vilniaus miesto savivaldybės einamųjų metų biudžetą ir konkurso laimėtojams skyrus dotacijas, konkurso laimėtojai pasirašo su Vilniaus miesto savivaldybės administracija lėšų iš Vilniaus miesto savivaldybės biudžeto skyrimo sutartį (4 priedas).
28. Likus 9 mėnesiams iki Sutartyje numatyto Sutarties termino pabaigos, skelbiamas naujas konkursas.

IV. VILNIAUS MIESTO TRUPĖS VEIKLOS KRYPTYS

29. Laimėjusios konkursą organizacijos, įgyvendindamos kultūros programas pagal Vilniaus miesto savivaldybės strateginiuose dokumentuose keliamas užduotis:
29.1. rengia profesionaliųjų scenos menų kūrinių, aktualių Vilniaus miestui, repertuarą;
29.2. užtikrina, kad profesionaliųjų scenos menų kūriniai būtų prieinami įvairių socialinių grupių gyventojams (vieną kartą per ketvirtį sudaromos sąlygos profesionaliųjų scenos menų kūrinius aplankyti socialiai remtiniems Vilniaus miesto savivaldybės gyventojams, jų vaikams);
29.3. atstovauja Vilniaus miestui tarptautiniuose festivaliuose ir kituose renginiuose;
29.4. palaiko esamus ir užmezga naujus ryšius su susigiminiavusių ir bendradarbiaujančių su Vilniumi miestų profesionaliųjų scenos menų įstaigomis;
29.5. bendradarbiaudamos su Vilniaus miesto savivaldybės administracijos padaliniais rengia ir (ar) įgyvendina kultūrinės edukacijos programas, skirtas Vilniaus miesto savivaldybės moksleiviams ir (ar) studentams ir (ar) šeimoms;
29.6. savo veikla papildo Vilniaus miesto savivaldybės kultūrinį įvaizdį;
29.7. rengia ir teikia projektus Europos Sąjungos struktūrinių ir kitų fondų bei privačių rėmėjų finansinei paramai gauti;
29.8. sudaro sąlygas Vilniaus miesto savivaldybės kontrolės ir audito tarnybai tikrinti, kaip naudojamos Vilniaus miesto trupėms skirtų dotacijų lėšos;
29.9. teikia metinę finansinę ataskaitą ir Vilniaus miesto trupės veiklos rašytinę ataskaitą (3 priedas) iki kiekvienų metų sausio 15 d. (pagal sutartį).
30. Laimėjusios konkursą organizacijos įsipareigoja visoje komunikacijos medžiagoje (viešųjų ryšių priemonėse, lauko, spaudos, televizijos, radijo ir kt. reklamoje) ir oficialiuose dokumentuose prie savo pavadinimo vartoti Vilniaus miesto trupės vardą.

V. BAIGIAMOSIOS NUOSTATOS

31. Vilniaus miesto savivaldybė, nustačiusi, kad yra veiklos neatitikčių veiklos programoje išdėstytoms nuostatoms, turi teisę priimti sprendimą panaikinti sprendimą dėl Vilniaus miesto trupės vardo suteikimo ir nutraukti Nuostatų 26 punkte nurodytą sutartį. Tokiame Vilniaus miesto savivaldybės tarybos sprendime turi būti nurodoma data, nuo kada organizacija netenka Vilniaus miesto trupės vardo ir nutraukiama Nuostatų 26 punkte nurodyta sutartis.
32. Apie sutarties, nurodytos Nuostatų 26 punkte, nutraukimą ir Nuostatų 31 punkte nurodyto sprendimo priėmimą organizacijai pranešama raštu.
33. Konkurse dalyvaujančių organizacijų pateiktos veiklos programos, išskyrus 21 punkte nurodytus atvejus, nėra grąžinamos jas pateikusioms organizacijoms ir kartu su komisijos vertinimo dokumentais, konkurso laimėtojų pateiktomis ataskaitomis yra saugomos dešimt metų nuo jų gavimo Vilniaus miesto savivaldybėje dienos.
34. Kilus ginčų visi klausimai sprendžiami Lietuvos Respublikos įstatymų nustatyta tvarka.
______________________

